《路傍女》
宋代·于石

路傍谁家女，踌躇不能去。
自言妾小时，家本樵川住。
十五嫁良人，长年秉机杼。
辛勤奉舅姑，足不越庭户。
去年秋枣红，边人健如虎。
移家入深林，自谓百无虑。
空山鸣剑戟，失色骇相顾。
星散各偷生，不幸适相遇。
妾身如风花，飘零委尘土。
妾命如蜉蝣，焉能保朝暮。
一死恨不蚤，空为年少误。
去去忽相失，零落在中路。
妾有乳下儿，咿哑方学语。
四海尚干戈，安知尔生死。
回首望天涯，家山在何处。
妾命负所天，顾影惟自怜。
自怜轻失节，天下何独妾。

作者简介：元间婺州兰溪人，字介翁，号紫岩，更号两溪。貌古气刚，喜诙谐，自负甚高。宋亡，隐居不出，一意于诗。豪宕激发，气骨苍劲，望而知其为山林旷士。有《紫岩集》。